# Joan Paradell i Solé

Joan Paradell i Solé (Igualada, 6 de març de 1956) és un músic català, organista titular de la Capella Musical Pontifícia des de l'any 2011, prèviament organista titular de la Basílica de Santa Maria Major de Roma, i catedràtic d'Orgue i Cant Gregorià al Conservatori estatal de Música Italià de Frosinone. També és el director artístic del Festival Internacional d'Orgue d'Igualada, que es du a terme anualment a la Basílica de Santa Maria d'Igualada. És considerat un dels músics igualadins més destacats juntament amb Jordi Savall, David Padrós i Josefina Rigolfas.

## Biografia

Va estudiar a l'Escola Pia d'Igualada. Inicià els seus estudis musicals a l'edat de 8 anys, amb el gregorianista P. Albert Foix, i continuà amb cursos regulars al Conservatori d'Igualada i al Conservatori del Gran Teatre del Liceu de Barcelona. Inicià l'estudi d'orgue amb la professora Montserrat Torrent. Freqüentà el 7è i 8è curs de Direcció Coral i Pedagogia musical a Lleida (1970-71), amb els professors Leopold Massó i Erwin List. A finals del 1971, va contribuir en la creació de la Coral Els Verdums, cor infantil d'Igualada, sobretot pel que fa al mètode pedagògic i l'ensenyament musical als cantaires.
Resideix a Roma des de 1973, on obtingué el diploma en Orgue i Composició Organística sota la direcció del professor Valentí Miserachs. Posteriorment es perfeccionà durant 3 anys a Alemanya amb el professor Günther Kaunzinger. Des del 1989 fins al 2011, va ser organista titular de la Basílica de Santa Maria Major, on utilitzà un orgue de cinc mil tubs.
Com a concertista d'orgue. ha actuat en nombrosos països d'Europa i de l'Amèrica del Sud i del Nord i en festivals nacionals i internacionals. El seu repertori comprèn música contemporània i antiga, amb especial interès per la música simfònica-organística. Ha actuat en diverses edicions d'“Els orgues de Catalunya”. Ha interpretat, en primera audició, obres d'autors contemporanis notables; i ha fet enregistraments per a cadenes de ràdio i televisió a Itàlia i Espanya, i per a la Deutschalndradio de Berlín i Radio Sao Paulo de Brasil. Entre aquestes obres hi ha la guanyadora del Concurs “Cristóbal Halffter” l'any 1993. Amb el cor “Polifonisti Romani” ha enregistrat dos CDs amb composicions de Lorenzo Perosi i Valentí Miserachs. És autor de nombrosos enregistraments per a la casa Elledici.
El maig de 1993, va donar el curs “El acompañamiento del Canto Gregoriano” al Real Conservatorio Superior de Música de Madrid.
L'any 2011 el papa Benet XVI va nomenar-lo organista titular de la Capella Musical Pontifícia, anomenada 'Sistina' i, per tant, va ser-nel'organista que toca en les celebracions litúrgiques presidides pel Papa a la Basílica de Sant Pere del Vaticà. D'aquesta manera, Paradell es convertí en el primer organista titular de la història d'aquesta capella, creada el 1471, ja que, fins aquell moment, aquesta coral no havia comptat amb aquest càrrec. Davant la incompatibilitat amb el càrrec d'organista de Santa Maria la Major, i en agraïment a la bona feina feta durant quasi 30 anys, fou nomenat Primer Organista Emèrit de Santa Maria la Major de Roma.

## Referències

* 1 2 3 4 Anoia Diari, El músic igualadí Joan Paradell, organista del Papa Benet XVI
* ↑ Catalunya Ràdio, Els clàssics preferits de Joan Paradell, dir. artístic del Festival Internacional d'Orgue d'Igualada Arxivat 2011-01-02 a Wayback Machine.
* ↑ «Joan Paradell i Solé». Gran Enciclopèdia Catalana. Barcelona: Grup Enciclopèdia Catalana.
* 1 2 Anoia Diari, 30 juliol 2009, L'Escola Pia, agraïda a en Joan Paradell
* 1 2 3 4 Catedral de Alcalà, Paradell es organista titular de la Basílica de Santa María la Mayor de Roma (castellà)
* ↑ Llansana i Rosich, Marina; Mas i Riera, Núria; Torres i Duran, Guillem. 50 anys d'Els Verdums: mig segle de cants i rialles, 07 gener 2023.
* ↑ Vaticà, I CONCERTI DEL PONTIFICIO ISTITUTO DI MUSICA SACRA. Novembre 2008 - Maggio 2009. Juan Paradell Solé
* ↑ Juan Paradell Solé, Currículum
* 1 2 Anoia Diari, 30 desembre 2010, L'organista Joan Paradell oferirà el Concert d'Any Nou a Santa Maria

## Enllaços externs

* Pàgina de Joan Paradell Arxivat 2011-01-05 a Wayback Machine. (italià) (anglès)